Dôvodová správa

A. Všeobecná časť

Novela zákona č. 346/2005 Z. z. o štátnej službe profesionálnych vojakov Ozbrojených síl SR a o zmene a doplnení niektorých zákonov zavádza novú kategóriu vojakov, a to vojakov vykonávajúcich dobrovoľnú vojenskú službu. Bude to služba preklenujúca súčasnú profesionálnu vojenskú službu a niekdajšiu všeobecnú brannú povinnosť. Vojaci dobrovoľnej vojenskej služby sa podrobia vojenskému výcviku za účelom nadobudnutia vojenskej kvalifikácie pre prípad brannej pohotovosti štátu. Absolventi dobrovoľnej vojenskej služby budú vedení ako zálohy Ozbrojených síl SR. Počas výkonu dobrovoľnej vojenskej služby ako aj počas svojej registrácie v zálohách Ozbrojených síl SR zvýšia obranyschopnosť republiky. Dobrovoľnou vojenskou službou vyšlú signál smerom ku spoločnosti o potrebe vlastenectva a o jeho mieste v súčasnej spoločnosti. Dobrovoľná vojenská služba zároveň preklenie určitú izolovanosť profesionálnych vojakov oproti ostatnej spoločnosti. Možnosť výkonu dobrovoľnej vojenskej služby oslabí postoj rozšírený v spoločnosti, akoby obranyschopnosť republiky sa netýkala všetkých, ale iba profesionálnych vojakov. Doplnením profesionálnej armády o systém dobrovoľnej vojenskej služby sa posilní spojenie armády a spoločnosti. 
	Dobrovoľná vojenská služba bude trvať v závislosti od druhu vojenskej špecializácie, na ktorú bude príslušník dobrovoľnej vojenskej služby cvičený, niekoľko mesiacov, najdlhšie však jeden rok. Príslušník dobrovoľnej vojenskej služby bude poberať počas služby finančný príspevok, ktorý bude o jednu štvrtinu nižší ako základný finančný príspevok profesionálneho vojaka. Príslušník dobrovoľnej vojenskej služby bude taktiež poberať pomernú časť hodnostného platu z prvého platového stupňa vojenskej hodnosti, ktorú dosiahne v profesionálnej službe. Štát ocení príspevok príslušníkov dobrovoľnej vojenskej služby ku zvýšeniu obranyschopnosti. Štát bude vychádzať v ústrety príslušníkom dobrovoľnej vojenskej služby v oblastiach, ktoré spadajú do právomoci štátu. Živnostenské oprávnenie na voľné živnosti obdržia vojaci v lehote 3  pracovných dní od podania  žiadosti. Verejná vysoká škola zohľadní pri výbere uchádzačov skutočnosť, že uchádzač je alebo bol vojakom dobrovoľnej vojenskej služby.
	Analógia navrhovanej dobrovoľnej vojenskej služby existuje napr. vo Francúzsku a v Českej republike. Vo Francúzsku bol na základe zákona č. 99 – 894 z 22. októbra 1999 vytvorený systém občianskych a operačných záloh. Občianske zálohy sú vytvorené z občanov,  ktorí poskytnú svoju spoločenskú pozíciu v prospech vytvárania vzťahu medzi ozbrojenými silami a národom. Občianske zálohy sú vytvárané buď z civilistov alebo bývalých profesionálnych vojakov. Veková hranica pre občianske zálohy je od 17 do 65 rokov.
	U krajských vojenských veliteľstiev v ČR sa formujú pešie roty aktívnych záloh. Ich príslušníci na seba dobrovoľne prevzali záväzok pripravovať sa na svoju službu v radoch Armády ČR.


B. Osobitná časť

Čl. I

K bodu 1:
	Navrhovaný text definuje cieľ novely zákona.

K bodu 2:
Navrhované znenie zákona stanovuje podmienky výkonu dobrovoľnej vojenskej služby. O dobrovoľnú vojenskú službu požiada občan, ktorý má záujem o túto službu. Veková hranica pre nástup do dobrovoľnej vojenskej služby je 1. január kalendárneho roka, v ktorom občan dovŕši 19 rokov veku. O dobrovoľnú vojenskú službu môže požiadať občan, ktorý má trvalý pobyt na území Slovenskej republiky ako aj občan, ktorý nemá trvalý pobyt na území Slovenskej republiky, alebo cudzinec. O povolení rozhodne vedúci služobného úradu na základe písomnej žiadosti občana. Dobrovoľná vojenská služba vzniká odo dňa uvedeného v dohode o výkone dobrovoľnej vojenskej služby uzavretej medzi záujemcom o túto službu a veliteľom vojenského útvaru. Žiadosť o výkon dobrovoľnej vojenskej služby obsahuje základné údaje o osobe žiadateľa ako aj uvedenie dôvodu žiadosti o výkon dobrovoľnej vojenskej služby. Podpis na žiadosti je potrebné úradne osvedčiť u notára alebo na matrike a podpis možno osvedčiť aj na územnej vojenskej správe pri osobnom podaní. Na rozhodovanie o povolení vykonávania dobrovoľnej vojenskej služby sa nevzťahuje správny poriadok. Proti rozhodnutiu o povolení alebo nepovolení dobrovoľnej vojenskej služby nemožno podať odvolanie, a rozhodnutie nemožno ani preskúmať súdom.

V dohode o výkone dobrovoľnej vojenskej služby bude uvedený vojenský útvar, odbornosť a funkciu, na ktorú bude vojak dobrovoľnej vojenskej služby pripravovaný, dĺžka záväzku, rozsah odbornej prípravy v kalendárnom roku, odmeňovanie, cestovné náhrady a naturálne pôžitky. Dohodu možno uzavrieť opakovane na kratšie obdobia, ale celkove najdlhšie na dobu jedného roku. Dohodu môže vypovedať vojak dobrovoľnej vojenskej služby ako aj vojenská správa. Výpovedná lehota je 3 mesiace. Lehota začína plynúť od prvého dňa nasledujúceho mesiaca po doručení písomného oznámenia o zrušení dohody. Ku žiadosti o výkon dobrovoľnej vojenskej služby občan preukazuje zdravotnú spôsobilosť výpisom zo zdravotnej dokumentácie alebo písomným súhlasom o vyžiadanie zdravotnej dokumentácie od príslušného lekára. 
Počas výkonu dobrovoľnej vojenskej služby vojak poberá jednorazový finančný príspevok v sume 75% hodnostného platu vojaka druhého stupňa v prvom platovom stupni za každý kalendárny mesiac. Taktiež poberá pomernú časť hodnostného platu  za hodnosť, ktorú dosiahol. Pomernú časť hodnostného platu určí vojenská správa v závislosti od hodnosti , na ktorú sa vojak pripravuje.
Počas výkonu dobrovoľnej vojenskej služby je vojak sociálne zabezpečený. Sociálne zabezpečenie za vojaka hradí štát. 
Vojak dobrovoľnej vojenskej služby je nositeľom všetkých ústavných práv.
Vojak dobrovoľnej vojenskej služby môže podnikať alebo vykonávať inú zárobkovú činnosť, ale vojenská správa môže dohodnúť obmedzenia takejto činnosti po dobu výkonu dobrovoľnej vojenskej služby. Zákon je v súlade so zákonodarstvom Európskej únie. Druhy vojenskej služby podobné dobrovoľnej vojenskej službe existujú vo viacerých štátoch EU. 

Čl. II

K bodu 1:
	Navrhované znenie novely zákona upravuje lehotu na vybavenie živnostenského oprávnenia pre vojakov dobrovoľnej vojenskej služby na 3 dni.

Čl. III

K bodu 1:
	Navrhované ustanovenie zavádza povinnosť pre verejnú vysokú školu zohľadniť pri výbere uchádzačov skutočnosť, že uchádzač je alebo bol vojakom dobrovoľnej vojenskej služby.









Doložka zlučiteľnosti právneho predpisu s právom Európskych spoločenstiev a právom Európskej únie

1.       	Predkladateľ právneho predpisu: 
	Poslanci Národnej rady Slovenskej republiky Vladimír Palko, František Mikloško,             
            Pavol Minárik a Rudolf Bauer
	
2.       	Názov právneho predpisu:	
Zákon, ktorým sa mení a dopĺňa zákon Národnej rady Slovenskej republiky  č. 346/2005 Z. z.   o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov 

3.	Problematika návrhu právneho predpisu:
1. nie je upravená v práve Európskych spoločenstiev: 	- primárnom,
									- sekundárnom,
1. nie je upravená v práve Európskej únie:			- primárnom
									- sekundárnom,
1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu nie je potrebné vyjadrovať sa k bodom 4 až 6 doložky zlučiteľnosti.


Zhodnotenie finančných, ekonomických, environmentálnych vplyvov 
a vplyvov na zamestnanosť
	
Navrhovaná úprava prinesie zvýšenie výdavkov štátneho rozpočtu v závislosti od počtu vojakov prijatých na vykonávanie dobrovoľnej vojenskej služby. Podľa počtu prijatých vojakov bude mať zákon pozitívny vplyv na zamestnanosť. Navrhovaný zákona nebude mať vplyv na podnikateľské prostredie, ani na životné prostredie.





